La projekto “Elloke tutmonden, la novaj defioj por volontulado”, financata de EU, kunigas ses partnerojn: Pollando (Bjalistoka Esperanto-Societo), Italio (Esperanto-grupo Mario Sola el Vercelli kaj Triesta Esperanto-Asocio), Francio (EUROKKA el Tuluzo), Litovio (Esperanto-Klubo Espero el Visaginas), Skotlando (Skota Esperanto-Asocio). Ĝi startis oktobre 2013 per seminario en Triesto, sekvis Tuluzo en februaro, Pitlochry (Skotlando) en junio kaj la 27-29an de aŭgusto en Visaginas.
Ĉiu seminario havas apartan temon, kvankam iamaniere kunligitan al la aliaj. En Visaginas la temo estis “Lokaj okazaĵoj, organizado kaj realigo”. Partoprenis kvin partneroj kaj pluraj litovoj el kelkaj urboj. La etoso estis bonega, kaj ĉiuj kontentige pasigis la tri tagojn, plenajn je interesaj programeroj, kiuj supraĵe ŝajnis ne ligitaj inter si, sed efektive prezentis plurajn manierojn organizi, prepari kaj realigi lokan eventon.
#000001
Organizante ĝin, oni devas aparte atenti la lokajn kutimojn, tradiciojn, la kulturan diversecon en la teritorio. Visaginas estas urbo tre juna, fondita antaŭ 30 jaroj por laboristoj, teknikistoj kaj specialistoj dungitaj por la konstruo kaj poste prizorgado de la atomcentralo. La loĝantaro estas mikspoto de pli ol dek etnoj: inter ili la plej multenombra estas la rusa, sekvas la litova, bjelorusa, pola, ukraina kaj aliaj pli malgrandaj.
#000002
La celo de tiuj ĉi seminarioj estas ebligi konstantan kaj multflankan lernadon al plenaĝuloj dum la tuta vivo. La Eŭropa Unio per subvenciado de tiuj programoj volas “puŝi” al tiuspeca lernado kiel eble plej multe da personoj, ankaŭ dum la tiel nomata “tria aĝo”.
#000003
Ni komencis nian programon per interkonatiĝo kun muzika instrumento, la orgeno, kiu aparte riĉigas la religian kulturan vivon ankaŭ en tiu loko de Litovio ĉe la limo kun Bjelorusio. Specialisto pri tiu ĉi instrumento detale priskribis ĝian funkciadon kaj son-teknikon kaj ĝian akordiĝon kun homa voĉo, sekve ludis kaj kantis kelkajn muzikpecojn kaj poste invitis iujn el ni ludi tiun instrumenton. En gravaj okazaĵoj kaj religiaj eventoj orgena muziko kaj kantistoj havas ĉiam gravan rolon kaj estas oportune taŭge plani kaj realigi la muzikajn intervenojn, ilian daŭron kaj adaptiĝon al la diversaj cirkonstancoj.
#000004
Post la muelejo ni lernis, kiel oni bakas panon. La dommastrino klarigis detale la proceduron por prepari panon, en tiu ĉi kazo el faruno de aveno. Estas specifaj agoj farendaj, preskaŭ kiel rito, por bone baki panon, laŭ diversaj formoj kaj grandecoj, pano kiu estu bakita en tradicia forno per fajro el arbara ligno. Ni ĉiuj plenumis la lastan parton de la preparado antaŭ ol la panoj estu metitaj en la fornon apogitaj sur vinberaj folioj.
#000006
En Visaginas ni vizitis la Kulturan Centron, kie oni prezentis al ni la urbon, ĝian loĝantaron, la kulturan aktivecon. Tie ni ankaŭ konatiĝis kun folklora danc- kaj kant-ensemblo de bjelorusa deveno. En organizado de loka evento, grava estas la partopreno de la muzikaj etnaj grupoj el la urbo, kio estas tre utila por favori integriĝon de personoj el pluraj lingvoj kaj kulturoj. Ni lernis ĉi tie ankaŭ pri farado de tradiciaj pupoj.
#000008
La lasta programero entenis organizadon de loka spektaklo-evento. Ĉiujare en Visaginas la loka Esperanto-Grupo organizas fine de aŭgusto kune kun la lokaj aŭtoritatoj grandan muzikan eventon Viva Vento, preskaŭ celebrantan la somerfinon. Ni partoprenis en pluraj fazoj de la preparado, kaj poste pere de niaj muzikaj grupoj el Pollando, Francio kaj Visaginas, ankaŭ en la lasta parto, la plej ĝojiga kaj verva, antaŭ multenombra publiko, varma kaj entuziasma pro la plurfaceta prezento de muziko kun kantoj kaj dancoj, modernaj, etnaj, folkloraj, popolaj, ktp, ktp.
#000010
Je la fino de la Seminario estis ebleco konatiĝi kun Litovio dank’ al esperantistoj el Vilno, kun ĝia historio, ĝiaj artaĵoj, ĝiaj etoso kaj lingvo. Oni povas diri ke la celoj de Eŭropa Unio per tiu ĉi seminario “Lernado dum la tuta vivo”, estis plene realigitaj.
#000011
Demonstraj versioj de “La Ondo”
Musklaku la kovrilon por legi pliajn informojn.
#000014
Demonstraj versioj de “La Ondo”
#000015
Musklaku la kovrilon por legi pliajn informojn.
#000016